Latvijas bibliotekāru biedrība (LBB) sadarbībā ar Latvijas Nacionālo bibliotēku (LNB) pirms svētkiem organizēja Latvijas bibliotekāru 11.kongresu. Kongresa tēma "Nākotnes bibliotēkas: neierobežotas iespējas". Tas norisinājās 29. un 30.aprīlī Rīgas Stradiņa universitātes aulā, Dzirciema iela 16.

Bibliotekāru lielākā foruma Latvijā darbā piedalījās 267 bibliotēku jomas pārstāvji. Piecpadsmit referentu vidū bija trīs ārzemju viesi. Galvenie secinājumi:

1. Bibliotēku tīkls Latvijā ir blīvs, ikvienam iedzīvotājam ir pieejami bibliotēku pakalpojumi; tiek celtas jaunas, modernizētas un rekonstruētas esošās bibliotēku ēkas. Pozitīvās pārmaiņas pēdējo desmit gadu laikā ir acīmredzamas. Bibliotēkas kalpo kā kopienu centri, veicina radošumu un uzņēmējdarbību, kā arī sociālo integrāciju.
2. Latvijas Nacionālās bibliotēkas stratēģija, pārejot strādāt jaunajās telpās, ir definēta kā bibliotēku sistēmas attīstības centrs, tā attīstīs savu darbību Latvijā publicētā kultūras mantojuma glabāšanā un nacionālo bibliogrāfisko resursu veidošanā. Turpinās būt vispārpieejama universāla zinātniska bibliotēka, kas kalpo visas nācijas intelektuālajai attīstībai. Tās galvenie darbības virzieni: LNB kā sabiedrībai atvērta zinātnes, izglītības un kultūras centra darbība; LNB tradicionālā un elektroniskā krājuma attīstīšana; nacionālās bibliogrāfisko datu sistēmas attīstīšana; pakalpojumu sniegšana sabiedrībai; LNB kā starpnozaru kompetences centra darbība; LNB kā mūžīzglītības, rakstpratības un informācijpratības centra darbība.
3. Kultūras informācijas sistēmu centrs kā bibliotēku un citu kultūras institūciju atbalsta centrs ir uzsācis vairākas jaunas iniciatīvas zināšanu sabiedrības attīstībai. Kongresa dalībnieki tika iepazīstināti ar projekta “Trešais tēva dēls” noslēguma ietekmes pētījuma rezultātiem, kā arī jaunu iniciatīvu Eiropas vienotās politikas īstenošanā bibliotēku interešu pārstāvniecībā.
4. Sabiedriskās iniciatīvas, ko nodrošina lielākā un vecākā bibliotekāru organizācija valstī – Latvijas Bibliotekāru biedrība, ir vērstas uz inovāciju ieviešanu bibliotēku darbā un tajā pašā laikā tradīciju saglabāšanu, bibliotekāru motivēšanu strādāt mūsdienīgi un aizrautīgi, bibliotēku interešu pārstāvniecību un starptautisko sadarbību. Latvijas Bibliotekāru biedrība aktīvi darbojas Vidzemē, Zemgalē, Kurzemē un ar vasaras konferenci šogad Daugavpilī atjaunos Latgales nodaļas līdzdalību reģionālās aktivitātēs.
5. Automatizētā bibliotēku sistēma Alise ir ieviesta 77% publisko bibliotēku un 47% skolu bibliotēku, Aleph darbojas zinātniskajās un specializētajās bibliotēkās. Tieto Latvia piedāvā arvien jaunus produktus automatizēto pakalpojumu ieviešanā, līdz pat aplikācijām viedtālruņos.

Kongresa profesionāli nozīmīgākais notikums bija Amerikas bibliotēku asociācijas prezidentes Barbaras Striplingas uzstāšanās. Bibliotekāriem bija svarīgi dzirdēt viņas viedokli par bibliotēku nākotnes perspektīvām un prasmēm, kas strauji mainīgajā pasaulē jāapgūst ikvienam cilvēkam. Viņas iedvesmojošā runa tika balstīta uz vairākām pamatatziņām: vajadzīgā informācija vairs nestāv blakus plauktā – tā ir atrodama, izmantojot dažādus informācijas nesējus, “navigācija” informācijas pasaulē prasa augstu kvalifikāciju. Bibliotēku vide pārtop par uzņēmējdarbības un radošuma telpu, bezmaksas resursi, iespējas, ko bibliotēkas piedāvā, palīdz sabiedrību padarīt vienlīdzīgāku. Akadēmisko bibliotēku pakalpojumos dominē digitalizācija un darbs ar arhīviem. Publiskās bibliotēkas ASV ir iedrošinošas vietas, kas aicina mēģināt, nebaidīties kļūdīties, piedāvā pozitīvu radošu vidi. Skolu bibliotēkas vairāk nodarbojas ar prasmes mācīties apgūšanu, lasīt un rakstītprasmes nostiprināšanu. ASV bibliotēkas ir atvērtas apkārtējām kopienām, pēta to vajadzības. Pasaulē ir ļoti daudz dažādības un bibliotēka ir šī drošā vide. T-krekliņš ar uzrakstu “Trust me I’m librarian” (Uzticies man, esmu bibliotekārs!) varētu būt aktuāls arī Latvijas bibliotekāriem. “Valodu katls” kāds raksturīgs, piemēram, Kvīnsai (Ņujorkas rajonam), kur iedzīvotāji runā 168 valodās, uzliek pavisam citus akcentus bibliotēku darbam. Taču lai kur arī bibliotēkas atrastos, tās aizstāv iedzīvotāju tiesības un intereses uz brīvu piekļuvi informācijai un nodrošina apstākļus izglītoties un radoši izpausties.

Kolēģi no Somijas, Anneli Ketonen, Rietumu un iekšzemes Somijas Valsts reģionālās pārvaldes aģentūras vecākā bibliotēku konsultante, un Olli Aarnio, bibliobusu ražotāja Kiitokori pārstāvis, iepazīstināja ar mobilo bibliotēku darbības rādītājiem. Pavisam Somijā darbojas 148 bibliobusi un 1 bibliotēka – laiva. Latvijā darbojas 2 bibliobusi – Ogres un Grobiņas novados. Somijas Izglītības un Kultūras ministrija atbalsta mobīlo bibliotēku iegādāšanos un krājuma komplektēšanu, valsts sedz 25-50% no bibliobusu izmaksām, kas ir apmēram 300 tūkstoši euro. Ko bibliobusi apkalpo? Tie ir bērni dienas centros, veci cilvēki – aprūpes centros, īpašu vajadzību grupas – cilvēki ar atpalicību un pārvietošanās grūtībām, bibliotēkas lietotāji mazapdzīvotos lauku rajonos un lielpilsētu nomalēs. Šajās pārvietojamās bibliotēkās vidēji tiek piedāvāti ap 4000 dažādi mediji, kur ir ne vien grāmatas, laikraksti, žurnāli, mūzikas ieraksti, bet arī internets, audiogrāmatas u.c. pakalpojmi, notiek stāstu stāstīšana, cilvēkiem māca izmantot bibliotēkas, tiek rīkoti kursi, lasītas lekcijas, nereti bibliobusa pakalpojumi tiek kombinēti ar aptiekas, pasta un veikala funkcijām. Parasti autobuss tiek dalīts 2 sektoros – bērniem un pieaugušajiem, bibliobusu dizains ir ļoti atraktīvs, krāsains, tiek veidots sadarbībā ar spējīgiem dizaineriem. Kiitokori uzņēmums ir dibināts 1948.gadā un kopš tā laika ir saražojis 650 mobīlās bibliotēkas, tas darbojas arī citās specializētās jomās – lidostu un cietumu transports. Kā mazs un elastīgs uzņēmums, tas spēj piedāvāt individuālu risinājumu, ievērojot pasūtītāja vajadzības.

Abas dienas bija iespējams izpētīt modernu, funkcionējošu bibliobusu, kurš bija novietots RSU pagalmā. Somu kolēģi to bija atveduši no Hamenlinnas pilsētas. Šķiet nebija tādu, kuri neielūkotos bibliotēkā uz riteņiem. Arī RSU ārzemju studenti, kuri savās valstīs ir pieraduši pie mobilo bibliotēku pakalpojumiem, labprāt ielūkojās dzīvespriecīgi krāsainajā autobusā un aprunājās ar tā saimniekiem.

30.aprīlis bija atzinības izteikšanas diena. Tā bija iepriecinoša daudziem konkursu laureātiem, notika projekta „Bibliotēkas diena dzīvē” aktīvāko un radošāko bibliotēku apbalvošana, ko rīkoja LBB Jauno speciālistu sekcija. Apbalvoja konkursa "Atklāj monētu noslēpumus Lursoft laikrakstu bibliotēkā!" dalībniekus. Vislielākais prieks daudziem bija ieraudzīt savus kolēģus sumināto vidū LNB Atbalsta biedrības organizētā ikgadējā konkursa "Pagasta bibliotekārs – gaismas nesējs!" uzvarētāju apbalvošanā.Tie bija **Kurzemes reģionā -** Aizputes novada Kalvenes pagasta bibliotēkas vadītāja **Inta Ruduka, Zemgales reģionā -** Vecumnieku novada Valles pagasta bibliotēkas vadītāja **Ingūna Kļaviņa, Vidzemes reģionā -** Amatas novada Skujenes pagasta bibliotēkas vadītāja **Vija Indriksone, Latgales reģionā -** Ludzas novada Ņukšu pagasta bibliotēkas vadītāja **Žanna Vasiļevska un Pierīgas reģionā -** Ogres novada Ogresgala pagasta bibliotēkas vadītāja **Jūsma Siliņa.** Tas ir konkurss, kam savus pašaizliedzīgākos un izdomas bagātākos bibliotekārus nominē iedzīvotāji, rakstot sirsnīgas ieteikuma vēstules.

Paldies visiem atbalstītājiem: LR Kultūras ministrijai, Tieto Latvia, ASV vēstniecībai Latvijā, LNB Atbalsta biedrībai, KIITOKORI OY, reģionālajām bibliotēkām un pašvaldībām.

Informāciju sagatavoja

Silvija Tretjakova

Silvija.tretjakova@lnb.lv